ທະນາຄານພັດທະນາເອເຊຍ ຍ້ອງຍໍຫວຽດນາມ
ປະທານທະນາຄານພັດທະນາເອເຊຍ ຍ້ອງຍໍຫວຽດນາມໃນການລົດຜ່ອນ ຄວາມທຸກຈົນຂອງປະເທດລົງ ຢ່າງຫລວງຫລາຍ.
ປະທານທະນາຄານພັດທະນາເອເຊຍຍ້ອງຍໍສັນລະເສີນ ຫວຽດນາມທີ່ເຮັດໃຫ້ຄວາມຍາກຈົນລົດລົງຢ່າງຫລວງ ຫລາຍແລະຍົກມາດຕະຖານການຄອງຊີບໃຫ້ສູງຂຶ້ນໃນ ຂະນະທີ່ຫວຽດນາມພວມຄືບໜ້າໄປສູ່ການບັນລຸຖານະ ປະເທດທີ່ມີລາຍໄດ້ພໍປານກາງ ທ່ານ Haruhiko Kuroda ປະທານທະນາຄານພັດທະ ນາເອເຊຍ ກ່າວຄໍາຍ້ອງຍໍດັ່ງກ່າວ ໃນລະຫວ່າງການ ຢ້ຽມຢາມກຸງຮາໂນຍເປັນເວລາ 3 ມື້ກ່ອນກອງປະຊຸມປະຈໍາປີຂອງສະພາຜູ້ອໍານວຍການທະນາຄານ ຊຶ່ງຈະໄຂຂຶ້ນທີ່ນະຄອນຫລວງຂອງຫວຽດນາມແຕ່ວັນທີ 3 ຫາ 6 ພຶດສະພາໜ້ານີ້ ທ່ານ Kuroda ທີ່ໄດ້ພົບປະໃນວັນອັງຄານມື້ນີ້ກັບນາຍົກລັດຖະມຸນຕີຫງຽນຕັນດຸງແລະພວກຜູ້ນໍາອື່ນໆຂອງຫວຽດນາມ ກ່າວເຖິງຫວຽດນາມວ່າ ເປັນພາຄີທີ່ເຂັ້ມແຂງຫລາຍປະເທດນຶ່ງ ໃນດ້ານການພັດທະນາຢູ່ໃນພາກພື້ນ ທະນາຄານພັດທະນາເອເຊຍກ່າວຕື່ມວ່າຫວຽດນາມ ໄດ້ຫລຸດຜ່ອນຄວາມຍາກຈົນຂອງປະເທດຈາກ 53 ສ່ວນຮ້ອຍ ໃນປີ 1993 ລົງມາເປັນພຽງແຕ່ 10 ສ່ວນຮ້ອຍເທົ່ານັ້ນໃນປັດຈຸບັນ ທ່ານ Kuroda ກ່າວວ່າ ທ່ານມອງເຫັນອະນາຄົດທີ່ແຈ່ມໃສສໍາລັບຫວຽດນາມ ເຖິງແມ່ນ ໄດ້ເກີດບັນຫາທ້າທາຍໃນໄລຍະສັ້ນຕໍ່ສະຖຽນລະພາບໃນດ້ານເສດຖະກິດມະຫາພາກ ເຊ່ນສະພາວະເງິນເຟີ້ສູງກໍຕາມ ໃນເດືອນແລ້ວນີ້ ຫວຽດນາມໄດ້ລົດຄ່າເງິນຕາຂອງຕົນເປັນເທື່ອທີ 3 ພາຍໃນປີນີ້ ຕໍ່ໜ້າຄວາມກົດດັນຕ່າງໆທີ່ຮວມທັງລາຄາເຄື່ອງບໍລິໂພກອຸບປະໂພກຖີບຂຶ້ນສູງ 12 ສ່ວນຮ້ອຍລື່ນປີກາຍນີ້ ນອກນັ້ນຫວຽດນາມຍັງປະເຊີນກັບການຂາດດຸນການຄ້າໃນມູນຄ່າ 1 ພັນ ລ້ານໃນເດືອນມັງກອນຜ່ານມານີ້ ແລະປະສົບກັບການຖືກລົດອັດຕາຄວາມໜ້າເຊື່ອ ຖືໃນດ້ານສິນເຊື່ອລົງ ເມື່ອເດືອນທັນວາໂດຍອົງການຊັ່ງຊາຕີລາຄາສິນເຊື່ອລະຫວ່າງຊາດ ຊຶ່ງເຮັດໃຫ້ການກູ້ຢືມເງິນຂອງຫວຽດນາມ ແພງຂຶ້ນ